钦定古今图书集成/明伦汇编/官常典/第495卷 > 辛谠
## 钦定古今图书集成/明伦汇编/官常典/第495卷 > 辛谠

按《唐书》本传：“谠者，太原尹云京孙也。学诗书，能击剑，
重然诺，走人所急。初事李峄，主钱谷，性廉劲，遇事不
处，文法皆与之合，罢居扬州。年五十，不肯仕，而慨然
常有济时意。庞勋反，攻杜慆于泗州，谠闻之，挐舟趋
泗口，贯贼栅以入。慆素闻其名，握手曰：‘吾僚李延枢
尝为吾道夫子为人，何意临教？吾无忧矣’。谠亦谓慆”
可共事，乃请还，与妻子决同慆生死。时贼张甚，众皆
南走，独谠北行，谠未至，慆忧之。延枢知必来，曰：“谠至，
可表为判官。”慆许诺。俄而至，慆喜曰：“围急，飞鸟不敢
过。君乃冒白刃入危城，古人所不能。”乃劝解白衣被
甲。贼将李圆焚淮口，谠曰：“事棘矣，独出可以求援。”乃
与杨文播、李行实戊夜逾淮，次岸登，驰三十里，至洪
泽，见戍将郭厚本告急，厚本许出兵。大将袁公异等
曰：“贼众我寡，不可往。”谠拔剑瞋目呼曰：“泗州陷在旦
夕，公等被诏来，乃逗遛不进，欲何为？大丈夫孤国恩，
虽生可羞。且失泗则淮南为寇场，君尚能独存？吾今
断左臂，杀君去！”推剑直前，厚本持之，公异等仅免。谠
望泗恸哭，帐下皆流涕。厚本决许付兵五百，谠曰：“足
矣。”遍问士曰：“能行乎？”皆曰：“诺。”谠仆面于地，泣以谢。众
既叩淮，有人语曰：“贼破城矣。”谠将斩之，众为请，谠曰：
“公等登舟，吾赦其死。”士遽登。已济，慆亦出兵，表里击，
贼大败。谠入，人心遂固。浙西杜审权遣将翟行约赴
援，壁莲塘。慆欲遣人延劳，诸吏惮不敢出，谠独往犒
而还。围三月，救兵外败，城益危。谠复请乞兵淮南，与
壮士徐珍十人，持斧夜斩贼栅，出见节度使令狐绹，
复诣浙西见审权。时皆传泗州已陷，疑谠为贼计，囚
之。谠引李峄自明。峄时为大同防御使，称其忠可信，
审权乃许救。合淮南兵五千，盐粟具。方淮路梗，不得
进，谠引兵决战，斩贼六百级，乃克入城上，讙叫心，慆与
下迎泣。表其功于朝，授监察御史。围凡十月乃解，卒
完一州。初，谠求救也，过家十馀，未尝见妻子，得粮累
二十万。谠子及兄子客广陵，托慆曰：“使先人不乏祀，
公之惠也。”后以功第一，拜亳州刺史，徙曹、泗二州。干
符末，终岭南节度使。方谠之少，耕于野，有牛斗，众畏
奔践。谠直前两持其角，牛不能动。久而引触，竟折其
角。里人骇异，屠牛以饭，谠然谠癯。短才及中人，后贵，
力亦少衰云。